În ultima vreme, în special datorită Compartimentului de Radiologie Intervențională, Spitalul Clinic Județean Suceava a ieșit în evidență, și nu doar la noi în sat, pardon, nu doar la noi în județ. Însă, realizările respectivului compartiment au atras și invidii din partea altor spitale din țară. Și nu doar invidii, ci și critici din partea unor spitale care au fost puse într-o lumină proastă. Este vorba despre spitalele din Cluj, Timișoara, Oradea, Sibiu și Tîrgu Mureș, care în Sîmbăta Mare erau pe modul ”relaxare”, iar un pacient cu AVC de la Cluj a trebuit să fie adus tocmai pînă la Suceava pentru a fi salvat.
Prin activitatea Compartimentului de Radiologie Intervențională, spitalul a atras cuvinte de laudă și din partea președintelui Colegiului Medicilor Suceava, medicul chirurg Sorin Hîncu, care într-o emisiune la Radio Top a subliniat, finuț, că mai trebuie și lucruri care trebuie îmbunătățite: ”Sînt foarte plăcut impresionat pentru ceea ce se întîmplă la Suceava, mai ales datorită platoului tehnic de ultimă generație, putem spune, care este asigurat la Spitalul Suceava. Și nu este suficient un platou tehnic de ultimă generație, trebuie sa aibă medicii care să poată folosi această aparatură și să aibă rezultatele pe care le vedem cu toții. Asta este ceva foarte meritoriu pentru Suceava. Bineînțeles că a fost o conjunctură, pentru că nu înțeleg de ce alte spitale s-au închis de Paște, nu există așa ceva, aici este foc continuu. Și bineînțeles că au avut posibilitatea să trimită la Suceava, unde se face. Și atunci au trimis și Clujul, mai trimite și Iașul, și alte centre universitare. Și asta este meritoriu, pentru că rezultatele vorbesc în continuare. Mai sînt și alte compartimente și secții cu realizări frumoase, la Ortopedie, la Neurologie. Nu trebuie să ne culcăm pe laurii victoriei. Contează ce facem în continuare și mai trebuie văzut ce e de făcut în alte secții și alte compartimente, unde poate activitatea mai lasă de dorit”.
Printre știrile bune, care, evident, îi fac plăcere managerului Spitalului Clinic Județean Suceava, medicul cardiolog Alexandru Calancea, a apărut și vestea demisiei doctorului Dan Teodorovici începînd cu data de 1 iunie. Domnul Teodorovici este medic la Urgențe, cea mai aglomerată secție a spitalului, dar și purtător de cuvînt al unității medicale. Ulterior, pe un site a fost publicată informația că managementul spitalului ar fi vinovat de plecarea domnului Teodorovici, lucru care l-a înfuriat pe domnul Calancea: ”Consider că asemenea informații nu sînt decît încercări de compromitere a activității unității sanitare și manipulări mizerabile, menite să ducă în derizoriu activitatea managerială a unității sanitare, unitate care în perioada de referință cunoaște o apreciere publică remarcabilă – doar două exemple de interes public de dată recentă: Spitalul Clinic Judeţean de Urgenţă <Sfîntul Ioan cel Nou> Suceava a fost recunoscut de Ministerul Sănătăţii ca avînd calitatea de <Centru de expertiză în domeniul bolilor renale rare>; un pacient cu AVC a fost transferat cu elicopterul de la Cluj la Suceava, pentru a fi tratat de echipa de radiologie intervențională. Conducerea unității sanitare solicită entităților mass-media și altor persoane care se erijează în sfera de formator de opinie publică să se documenteze temeinic anterior publicării unor informații (știri), pentru ca acestea să reflecte realitatea, și nu opiniile personale subiective”.
Poate că domnul Calancea are dreptate, iar domnul Teodorovici s-a transferat la Serviciul Județean de Ambulanță Suceava fără să fie împins de la spate de managementul spitalului. Însă, care este legătura între demisia unui medic și realizările despre care vorbește Alexandru Calancea? Una-i una și alta-i alta. Chiar crede domnul Calancea că apariția informației privind plecarea unui medic, chiar neadevărată să fie, aruncă o pată atît de neagră și atît de întinsă pe obrazul întregului spital? Alexandru Calancea are motive să fie supărat, și chiar nervos, dar nu pe un site, ci pe domnia sa, pentru că n-a reușit, ca manager, să-l convingă pe un medic de la Urgențe să nu plece.